צבי שיסל

ביוגרפיה

שיסל הוא בוגר בית הספר היסודי ״הר נבו״ בתל אביב, מחזור תש״ך. לאחר מכן למד בתיכון המקצועי שבח. שירת בלהקת גייסות השריון. לאחר מלחמת ששת הימים שיחק בהצגה "דבר מצחיק קרה לי בדרך לסואץ" בבימויו של שייקה אופיר. שיחק בסרטים "השכונה שלנו" בבימויו של אורי זוהר (1968) וב"חצי חצי" בבימויו של בועז דוידזון (1971). צבי שיסל נשוי לנועה, עורכת ומורה למדיטציה, ואב לדניאל ודוד. בתחילת שנות השבעים הקים עם אריק איינשטיין את חברת "הגר" והפיק את שבעת אלבומיו הראשונים של אריק איינשטיין. כמו כן הפיק, שיחק והיה שותף לכתיבת התסריט של סדרת הטלוויזיה האהובה "לול", שהוקרנה בערוץ הראשון בתחילת שנות ה-70, שיחק בסרטים "מציצים" (1972) ו "עיניים גדולות" (1974). הפיק את המוזיקה לסרט "צ'רלי וחצי" (1974). הפיק וביים לטלוויזיה ביחד עם אריק איינשטיין את התוכנית "סע לאט" (1977), הפיק ושיחק בסרט "שבלול" (1970), ביים ושיחק בסרט "ישראלים מצחיקים" (1978). יזם והיה שותף להפקת פסטיבל נואייבה ב-1977 וב-1978. לאורך השנים שיסל הרבה לביים ולהופיע גם בסרטוני פרסומת. בשנת 1975 גילם שיסל את דמותו של גימפל בסרטו של דן וולמן "גימפל תם" על פי סיפור של בשביס זינגר, סרט טלוויזיה שהופק והוקרן בטלוויזיה הישראלית. בשנים 1980–1987 שיסל נסע לארצות הברית, שם הפיק וביים סרטי פרסומת, הקים תחנת טלוויזיה ישראלית בשם Tel-aviv TV ועבד בחברת "קנון" של מנחם גולן ויורם גלובוס. ביים את הסרט "סבבה" (1983) המשך של "ספיחס" הסרט הרביעי מתוך סדרת סרטי אסקימו לימון. כשחזר לארץ יצר את הסרט "לול" (1988) על בסיס סדרת הטלוויזיה באותו שם משנות ה-70. הסרט זכה להצלחה בבתי הקולנוע. שיחק בסרט "המיועד" של דני וקסמן (1988). ביים, שיחק והיה שותף לכתיבת התסריט ביחד עם אריק איינשטיין ומוני מושונוב של קלטות הילדים "כמו גדולים" (1991), ביים, שיחק והיה שותף לכתיבת התסריט ביחד עם אריק איינשטיין ומוני מושונוב של הסרט "כבלים" (1992) וכן ביים את קלטת הווידאו "ארץ ישראל הישנה והטובה" עם אריק איינשטיין (1994). ביים את הסרט "כוורת חוזרת" על האיחוד של להקת "כוורת" ב-1995. ביים ל"קשת" את סדרת הטלוויזיה הקומית "ספי" בכיכובו של ספי ריבלין (2000). ביים את הסרט האחרון בסדרת אסקימו לימון - "החגיגה נמשכת" (2001). בין השנים 2003–2006 השתתף בתוכנית ההומור "הרצועה" לצד אורי גוטליב ונתי קלוגר וכן ביים שם מערכונים.
בשנת 2005 שיחק בתפקיד משנה בסדרה "ברונו מאוהב".
ב־2008 שיחק בסדרה "רד בנד" עבור הוט. ב-2008 ביים והפיק את הסרט הדוקומנטרי "יבי" על המשורר יונה בן יהודה. ב-2010 שימש כיועץ אמנותי לסרט התעודי "זו אותה האהבה" בהשתתפות אריק איינשטיין, מוני מושונוב וצבי שיסל ובהנחיתו של גורי אלפי, שהוקרנה בערוץ 2 (קשת) לרגל השקת הסרט "כבלים" ב DVD. בשנים 2004–2010 שיסל ערך וביים את התוספות הבלעדיות של חומרים וצילומים נדירים שטרם נראו ואת 'מאחורי הקלעים' לDVD "שבלול-לול", ל DVD הכפול "כמו גדולים" ול DVD "כבלים". באוקטובר 2014 שימש כמלווה ויועץ אמנותי למופע ההוקרה לאריק איינשטיין בפארק הירקון לציון שנה למותו בהשתתפות מיטב זמרי ישראל.

טלוויזיה

הפיק, השתתף בכתיבה ושיחק בסדרת הטלוויזיה "לול" (1970–1972) .
ב-1974 הפיק את הסרט הדוקומנטרי "ג'ימי היפה" עבור שרות הסרטים.
ב-1977 ביים עבור הטלוויזיה הישראלית את התוכנית "סע לאט" עם אריק איינשטיין ולהקת תמוז.
ב-1978 ביימו, כתבו ושחקו צבי שיסל ואורי זוהר ב"צבר", שלוש תוכניות קומיות לעידוד פעילות גופנית עבור שרות הסרטים. ב-1978 ביים ביחד עם ליהי חנוך עבור רשות השידור את התוכנית "ארץ ישראל הישנה והטובה 1978".
ב-1988 ביים את "נוסטלגוש" עבור הכבלים.
ביים את הקלטת "כוורת חוזרת" ב-1995,
ביים ושיחק בקלטת הווידאו "ארץ ישראל הישנה והטובה" עם אריק איינשטיין ומוני מושונוב. שיסל
ביים, השתתף בכתיבה ושיחק בקלטת הווידאו לילדים "כמו גדולים" (1991),
ב-97–1996 ביים את "וידויים מהמושב האחורי", סידרה דוקומנטרית המצטלמת במונית, עבור הכבלים.
ב-1996 ביים את "סיפורים מהחבית", סדרת פינות על חיי הלילה של תל אביב, עבור החדשות המקומיות בכבלים.
ב-1998 ביים את "עיר לבנה", סדרת פינות על ההיסטוריה של תל אביב, עבור החדשות המקומיות בכבלים.
ב-1999 ביים את "ספי", סידרה קומית עם ספי ריבלין, עבור "קשת".
שיחק בתפקיד משנה בסדרת הטלוויזיה "כחול עמוק" (1997).
בין השנים 2003–2006 השתתף בתוכנית ההומור "הרצועה" לצד אורי גוטליב ונתי קלוגר וכן ביים שם מערכונים.
בשנת 2005 שיחק בתפקיד משנה בסדרה "ברונו מאוהב".
ב־2008 שיחק בסדרה "רד בנד" עבור הוט. בשנת 2016 שיחק בסדרה שהפיקה "הוט" "אנחנו על המפה" עונה שנייה, ובמיני סדרה תפוחים מן המדבר ששודרה בערוץ הראשון של רשות השידור.

קולנוע

הפיק ושיחק בסרט "שבלול" (1970),
שיחק ב-"חצי חצי" (1971), "מציצים" (1972), "עיניים גדולות" (1974),
ביים ושיחק ב-"ישראלים מצחיקים" (1978),
ביים את "אסקימו לימון: סבבה" (1983),
שיחק ב-"מצלמה בלי בושה" (1988),
ביים עם בועז דוידזון את "אוכלים לוקשים"
ב־1984, שיחק ב־1988 ב"המיועד", סרטו של דני וקסמן.
בשנת 1988 יצאה סדרת הטלוויזיה "לול" מהשנים 1970 עד 1972, בה כיכב, בתור סרט קולנוע בשם "לול".
ביים, השתתף בכתיבה ושיחק ב-"כבלים" (1992) עם אריק איינשטיין ומוני מושונוב,
בשנת 2001 ביים את הסרט: "אסקימו לימון 9: החגיגה נמשכת".
בשנת 2008 הפיק שיסל וביים את הסרט הדוקומנטרי "יבי" על חייו של המשורר יבי, שהקבילו לאירועים חברתיים, פוליטיים ותרבותיים של המדינה.
שיסל גילם תפקיד קטן בקומדיה הקולנועית שושנה חלוץ מרכזי (2014), וכן תפקידי אורח בסרטו של רשף לוי לצוד פילים ובסרט תפוחים מן המדבר.

מוזיקה

בשנת 1969 הפיק את אלבומו של אריק איינשטיין "פוזי". בשנת 1970 הפיק את אלבומיהם המשותפים של אריק איינשטיין ושלום חנוך - "שבלול" ו"פלסטלינה". בשנת 1971 הפיק את אלבום שירי הילדים של אריק איינשטיין ורוב האקסלי "שירי ילדים", ואת אלבומם המשותף של אריק איינשטיין ומיקי גבריאלוב "בדשא אצל אביגדור".

בשנת 1972 הפיק את אלבומו של אריק איינשטיין "יסמין".

בשנת 1973 הפיק צבי שיסל עם שמוליק בורנשטיין את אלבומו של אריק איינשטיין "ארץ ישראל הישנה והטובה".

כמו כן, מוזכר שיסל בשירו של אריק איינשטיין "סע לאט" מספר פעמים. בשיר מתוארת נסיעתם להופעה. הפיק את המוזיקה שהלחין יאיר רוזנבלום לסרט "צ'רלי וחצי" בבימויו של בועז דוידזון.